ออมสินวุ่นปมโยกย้ายถึงฟ้องศาล
ออมสินวุ่นหนัก สหภาพฟ้องศาลระงับบอร์ดแก้ระเบียบโยกย้ายพนักงาน หวังล้างอำนาจเก่า
15 ต.ค. 2555

ออมสินวุ่นหนัก สหภาพฟ้องศาลระงับบอร์ดแก้ระเบียบโยกย้ายพนักงาน หวังล้างอำนาจเก่า 
แหล่งข่าวจากกระทรวงการคลัง เปิดเผยว่า ศาลแรงงานกลางมีมติรับฟ้องตามที่สหภาพแรงงานรัฐวิสาหกิจธนาคารออมสิน เป็นโจทก์ฟ้องธนาคารออมสินและกรรมการรวม 14 คน เรื่องให้ธนาคารยกเลิกระเบียบธนาคารออมสิน ฉบับที่ 489 ว่าด้วยเรื่องการจำแนก ตำแหน่ง บรรจุ แต่งตั้ง ย้ายและสับเปลี่ยน เลื่อนตำแหน่ง และอัตราเงินเดือนพนักงานออมสิน (4) แก้ไขเพิ่มเติมครั้งที่ 4 ซึ่งไม่ชอบด้วยกฎหมาย เนื่องจากการแก้ระเบียบที่เกี่ยวกับเรื่องดังกล่าวต้องได้รับความเห็นชอบจากคณะกรรมการแรงงานสัมพันธ์ก่อน
ทั้งนี้ ศาลมีมติศาลรับฟ้องและให้การคุ้มครองชั่วคราว โดยนัดไต่สวนคดีในวันที่ 29 ต.ค.นี้
แหล่งข่าวเปิดเผยว่า ตามระเบียบเดิมอำนาจในการแต่งตั้ง โยกย้ายพนักงานเป็นของผู้อำนวยการธนาคารออมสิน ถือเป็นอำนาจตาม พ.ร.บ.ธนาคารออมสิน ที่กำหนดไว้ว่า บอร์ดมีหน้าที่กำหนดระเบียบ และให้เป็นอำนาจของผู้อำนวยการในการปฏิบัติตามระเบียบ แต่เมื่อนายเลอศักดิ์ จุลเทศ อดีตผู้อำนวยการคนเก่าพ้นจากตำแน่งในเดือน ก.ค. ทางคณะกรรมการธนาคารออมสินจึงมีมติให้แก้ไขระเบียบดังกล่าว และได้แต่งตั้งให้นายพีรพล ไตรทศาวิทย์ กรรมการธนาคาร เป็นประธานคณะกรรมการพัฒนาระเบียบทรัพยากรมนุษย์ขึ้น เพื่อร่างระเบียบเกี่ยวกับการแต่งตั้ง โยกย้าย เลื่อนตำแหน่งพนักงานใหม่ พร้อมกับแต่งตั้งคณะกรรมการเพื่อพิจารณาการแต่งตั้งโยกย้าย เป็นการดึงอำนาจของผู้อำนวยการมาอยู่ที่คณะกรรมการชุดที่แต่งตั้งขึ้น จึงไม่เป็นไปตาม พ.ร.บ.ธนาคารออมสิน ที่ให้อำนาจแก่ผู้อำนวยการ
นายนันทพล กาญจนวัฒน์ กรรมการธนาคารออมสิน ในฐานะรักษาการผู้อำนวยการธนาคารออมสิน เปิดเผยว่า ตั้งแต่ที่เข้ารักษาการตำแหน่งผู้อำนวยการธนาคารออมสิน ยังไม่มีคำสั่งแต่งตั้ง โยกย้ายพนักงาน ส่วนการที่คณะกรรมการตั้งคณะกรรมการพัฒนาระเบียบทรัพยากรมนุษย์ขึ้นมาก็เพื่อวางระเบียบแต่งตั้ง โยกย้าย เลื่อนตำแหน่งพนักงาน เพื่อให้ได้มาตรฐานเทียบเท่าองค์กรชั้นนำ และมีความยุติธรรม
คณะกรรมการดังกล่าวประกอบด้วยผู้ทรงคุณวุฒิ เช่น นายแล ดิลกวิทยรัตน์ อาจารย์คณะเศรษฐศาสตร์ และผู้อำนวยการศูนย์พัฒนาแรงงานและการจัดการ คณะเศรษฐศาสตร์ จุฬาลงกรณ์มหาวิทยาลัย นายกริช อัมโภชน์ อดีตรองผู้จัดการใหญ่ ธนาคารกรุงไทย นายวิชาญ อมรโรจนาวงศ์ อดีตผู้ช่วยผู้ว่าการ สายวางแผนและงบประมาณ ธนาคารแห่งประเทศไทย (ธปท.) ซึ่งบุคคลเหล่านี้ถือเป็นผู้ที่มีความเชี่ยวชาญด้านแรงงาน จึงเชื่อว่าจะสามารถเข้ามาพัฒนาระบบโครงสร้างพนักงานธนาคารออมสินที่มีอยู่กว่า 1.3 หมื่นคนได้ และเห็นว่าคณะกรรมการสามารถดำเนินการแก้ระเบียบได้แม้ศาลรับฟ้องแล้ว เพราะศาลยังไม่มีคำสั่งใดออกมา